Generalforsamling 07-03-2020	Formandens beretning.

I dag, hvor jeg for 23. gang skal holde beretning om Såby Badmintonklub har jeg den glædelige meddelelse, at foreningens medlemstal er steget. Vi er således 148 medlemmer i forhold til 133 medlemmer sidste år.

Der er sket en ret væsentlig ændring af aldersfordelingen. Antallet af personer under 25 år er steget til 47. Antallet af voksne fra 25 til 60 år er faldet til 41. Medens antallet af medlemmer over 60 år er 61.
Persondatareglementet og fortegnelsespligten er nu fuldt implementeret i vor administration.
Men vi har da aldrig fred, nu er Lejre Kommunes bookingsystem skiftet, så vi skal til at sætte os ind i dette nye system. Systemet hedder Conventus og indeholder både booking af haltider, medlemskartotek og regnskabsføring samt postmodtagelse fra kommunen. Vi nøjes med at benytte bookingsystemet og modtage post fra Kommunen.

En anden ting, der nok kommer til at genere os er halgulvet, der skal skiftes. Vi afslutter derfor sæsonen den 8. april. Så håber vi gulvet kan blive lagt i løbet af sommeren, så vi kan starte igen den 1. september.

I henhold til lovene skal vi jo arrangere årlige klubmesterskaber
Vi prøver at afholde det den 28. marts for børn og søndag d. 29. marts for voksne.

For at få ungdomsafdeling i gang søgte vi DGI og DIFs foreningspulje et beløb på 20500 kr. Dette beløb fik vi, og der blev i ungdomsudvalget aftalt en række aktiviteter. Disse aktiviteter skulle gøre, at flere børn ville få lyst til at lære at spille badminton.
Man må nok sige at det er lykkes. Jeg vil lade ungdomsformanden berette om dette.
Tak til alle aktive i ungdomsafdeling for det store arbejde i har gjort og stadig gør for at trække børn til klubben.

Efter sæsonen var sluttet gik vi straks i gang med at planlægge holdturneringen til næste sæson. Det endte jo med vi havde 2 stk. 4 + 4 hold, og 2 stk. herrehold. Til gengæld er der jo i 60+ afdelingen også en holdturnering med 2 hold, så det hele afspejler jo klubbens alderssammensætning.

Rainer Lichy har ført sin egen kamp for information ud af foreningen via en hjemmeside på Internettet. Adressen er her: www.saabybadminton.dk
Tak til ham for arbejdet. Vi har besluttet at forny hjemmesiden, så den lever mere op til dagens teknologiske stade. Således man også kan se på den på mobiltelefoner, og således at alle afdelinger får deres egne afsnit at opdatere. Det er blevet en god hjemmeside, og vi mangler nu bare at få folk til at bruge den noget mere.

DGI Midt og Vestsjælland og Badminton Sjælland står jo for hold turneringen. Vi benytter hjemmesiden www.badmintonplayer.dk til at indberette resultater. Her kan man se resultater på Såbys forskellige holdkampe og på den måde følge stillingerne i turneringen. Der er ved at ske et øget samarbejde mellem DGI og Badminton Danmark for at tiltrække flere spillere. I vil mærke det fremover også.

Betingelsen for at alle disse ting kan foregå, er at der er en aktiv bestyrelse, der kan tage hånd om alt det praktiske. Føre regnskaberne, fordele baner (med alle de problemer det medfører). Skaffe trænere til børn. Lave kampplaner og skaffe holdkampsedler. Føre referater fra bestyrelsesmøder. Meddele ting til bladet og pressen.
Alle disse ting foregår på bestyrelsens initiativ, så der er grund til at sige tak til dem for det arbejde der er gjort i årets løb. Desværre sker der det, at man efter en årrække i sådan en bestyrelse har prøvet næsten alt. Det kan hænde man til sidst taber ”gnisten”. Der er ikke noget at sige til det. Det er nok en naturlig udvikling. Vi har tilsluttet os et netværk af badmintonklubber i Lejre. Det er desværre næsten lukket ned, dog arrangeres nogle begynderstævner, som børnene kan deltage i.

Ud over bestyrelsen er der en hel del andre mennesker, der deltager i arbejdet for badmintonforeningen. Her tænker jeg på holdledere. Tak til dem for deres indsats.

Sammen med de menneskelige ressourcer, der benyttes til at drive foreningen, er der også behov for økonomiske ressourcer. Her er det en meget stor hjælp, at vi får tilskud fra fra Støtteforeningen, så tak for det. Uden disse penge havde situationen været vanskeligere. Nu er der desværre sket det at støtteforeningen og bankospillet er lukket. Dog ser det ud til at vi stadig kan få tilskud til, at børnene kommer til stævner og støteforeningen betaler deltagerbetalingen.

Såbyhallen er overdraget til kommunal drift, og vi har dannet et brugerråd, hvor vi sidder med et medlem. Vores største opgave er at medvirke til at fordele tiderne i hallen. Vi har fået valgt en formand, som er Inger-Lis og som vil repræsentere Såby i et større forum, som man kalder Bestyrelsen for hallerne i Lejre kommune. Der er udarbejdet en kompetenceplan for brugerrådene i Lejre kommunes haller Vi skal allerede nu til at søge tider i Såbyhallen igen, så næste runde er allerede i gang

Der foregår en stærkere styring fra kommunens side end vi har været vant til. F. eks. Har vi oplevet at skolen pludselig kan forlange en tid, som man ellers har været lovet. De kan ændre skema 3 til 4 gange i løbet af året, og det kan medføre at 60+ så skal flytte deres træningstid.

En ny organisation er dannet. Lejre Idrætsunion. Vi er meldt ind i den. Prisen for at deltage er 2 kr. pr medlem. De holder møder for deres medlemmer, hvor der orienteres bredt om, hvad der sker i kommunen på det idrætslige plan. Ligesom der er foredrag om øvrige ting, som foreninger kan være interesseret i, f. eks. Hvilke forsikringer foreningerne har via deres medlemskab af hovedorganisationerne. I vort tilfælde DGI og Badminton Danmark.
Erling Madsen og undertegnede deltog i et møde om forsikringsdækning og vi fik gennemgået en række eksempler. Normalt dækker disse forsikringer kun lønnede ansatte – f. eks. Trænere. Men hvis foreningen sender nogle frivillige til at hjælpe med f. eks at sætte et juletræ op, og der i den forbindelse sker en skade, vil forsikringerne også dække der. Læs mere på lejreidraetsunion.dk

Med venlig hilsen Ole Sørensen, Formand